
RAPORT   SUPLIMENTAR
asupra propunerii legislative privind retrocedarea 

unor bunuri imobile care  au aparţinut cultelor

 religioase şi  a unor terenuri agricole şi  forestiere
În conformitate cu prevederile art. 95 şi  115 din Regulamentul Camerei Deputaţilor, republicat, Comisia juridică, de disciplină şi imunităţi   a fost sesizată spre dezbatere, în fond, în procedură  de urgenţă,  cu propunerea legislativă privind retrocedarea unor bunuri imobile care  au aparţinut cultelor religioase şi  a unor terenuri agricole şi  forestiere,  trimisă cu adresa nr. Pl.x.526 din  7  iunie 2006, înregistrată sub nr. 31/769 din 7  iunie 2006.
Senatul, în calitate de primă Cameră sesizată, a respins propunerea legislativă, în şedinţa din  5 iunie  2006.

Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera Deputaţilor este Cameră decizională.
Consiliul Legislativ  a avizat favorabil propunerea legislativă,  cu unele observaţii şi propuneri, conform avizului nr.47/12.01.2006.

Guvernul, prin punctul său de vedere, transmis cu adresa nr.781 din 7  martie  2006, nu susţine adoptarea acestei iniţiative legislative.
Comisia pentru drepturile  omului, culte  şi  problemele  minorităţilor  naţionale, cu avizul nr.25/556/22.06.2006, a propus  respingerea  iniţiativei  legislative. 

Propunerea  legislativă supusă dezbaterii are ca obiect de reglementare restituirea  lăcaşurilor  de cult,  caselor  parohiale, terenurilor  agricole  şi  a terenurilor  forestiere care  au  aparţinut comunităţilor greco-catolice şi care  au  trecut  în posesia  comunităţilor ortodoxe, după anul 1948.
În urma  examinării propunerii legislative, membrii Comisiei  juridice, de disciplină şi imunităţi au  hotărât să propună respingerea iniţiativei legislative, întocmindu-se, în acest  sens,  Raportul iniţial  de respingere  nr. P.L.x 526 din 27 iunie 2006. 

Plenul Camerei Deputaţilor, în şedinţa  din 19 septembrie  2006, a  hotărât, în temeiul prevederilor art.70 din Regulamentul Camerei Deputaţilor, să restituie iniţiativa legislativă la  Comisie, pentru o nouă  dezbatere, urmând  a se întocmi raport suplimentar. 

Comisia  juridică, de disciplină şi imunităţi a reluat  examinarea acestei propunerii legislative,  în şedinţa din  1 noiembrie 2006.  La lucrările  Comisiei a  participat, din partea  iniţiatorilor,  domnul deputat  Nicolae  Popa. 
Cu ocazia  reluării dezbaterilor, membrii comisiei au constatat că, în prezent, reglementarea  retrocedării  bunurilor  imobile  care  au  aparţinut  cultelor  religioase  din România  este reglementată  prin Decretul – lege  nr. 126/1990 privind  unele  măsuri  referitoare la  Biserica Română Unită cu  Roma (greco-catolică), Ordonanţa  de urgenţă  a Guvernului nr.94/2000, aprobată  cu  modificări  şi  completări  prin Legea  nr. 501/2002, republicată, şi  prin  Legea  nr.247/2005 privind  reforma  în domeniile  proprietăţii  şi  justiţiei, precum şi  unele  măsuri  adiacente.   

După reexaminarea iniţiativei legislative, şi a punctelor de vedere exprimate de către  membrii Comisiei juridice, de disciplină şi imunităţi, precum şi  de  către  iniţiator, s-a hotărât, cu unanimitate de voturi, menţinerea  raportului iniţial prin care sa propus respingerea propunerii legislative privind retrocedarea  unor bunuri imobile care  au aparţinut cultelor religioase şi  a unor terenuri agricole şi  forestiere.

La lucrări  au fost prezenţi 14 deputaţi, din totalul de 25 membri ai Comisiei.
În raport cu obiectul şi conţinutul său, propunerea legislativă face parte din categoria legilor organice.

                    PREŞEDINTE,                                       SECRETAR,
                    Sergiu ANDON                                     George BĂEŞU
Consilier

